Seile ingespan om satelliete gouer te laat uitbrandEen van die ruimteseile (Foto: UTIAS Space Flight Laboratory) Gewoonlik word aan seile in die ruimte gedink as ’n manier om ruimteskepe teen geweldige hoë snelhede op die wieke van die sonwind te laat vaar. ’n Kanadese ontwerp van vier seile van ’n vierkante meter elk het egter ten doel om ’n kubersatelliet so groot soos ’n skoendoos te rem sodat dit gouer na die atmosfeer kan terugval en uitbrand. Ruimterommel is ’n steeds groeiende probleem en sowat 15 000 stukke word reeds gemonitor. Maniere word ondersoek om satelliete wat hul werksaamhede afgehandel het gou na die atmosfeer te laat terugval en om uit te brand. Dié tegnieke werk egter nie ten opsigte van kubersatelliete nie omdat hulle te lig is en eeue kan neem om te val. Met dié remmende seile word die terugvaltyd na enkele jare verminder.